b"\n_START_ARTICLE_\nHattin\n_START_PARAGRAPH_\nHattin o Hittin \xe2\x80\x94en \xc3\xa0rab \xd8\xad\xd8\xb7\xd9\x91\xd9\x8a\xd9\x86, \xe1\xb8\xa4i\xe1\xb9\xad\xe1\xb9\xad\xc4\xabn o \xe1\xb8\xa4a\xe1\xb9\xad\xe1\xb9\xad\xc4\xabn\xe2\x80\x94 fou un poble de Palestina, situat uns 8\xc2\xa0km a l'oest de Tiber\xc3\xadades, i avui a l'estat d'Israel. Al Talmud se l'anomena Kefar Hattiya. Es va fer fam\xc3\xb3s per la batalla d'Hattin del 5 de juliol de 1187 que va guanyar Salad\xc3\xad als croats, i amb la qual va obtenir el control de la major part de l'interior de Palestina. Al llogaret hi ha la capella del profeta o nab\xc3\xad Xuayb, venerada pels drusos i la tomba de Jetr\xc3\xb3, anomenat Xuayb pels musulmans, sacerdot i sogre de Mois\xc3\xa8s. Va passar dels otomans als brit\xc3\xa0nics el 1918 i va quedar dins el mandat de Palestina; el 1948 fou ocupat per les forces jueves i la poblaci\xc3\xb3 fou expulsada i va quedar abandonat i aviat en ru\xc3\xafnes._NEWLINE_El poblet est\xc3\xa0 situat en una plana al nord de dos turons anomenats els Corns de Hattin. Dominava la plana que al seu torn obria la regi\xc3\xb3 del Tiber\xc3\xadades a la costa i era ruta pel pas de les caravanes._NEWLINE_Hittin o Hattin fou un antic establiment. Les excavacions han trobat poteria i restes que estan datades al Calcol\xc3\xadtic. \xc3\x89s possible que una nova ciutat fos constru\xc3\xafda al damunt de la cananea Siddim o Ziddim (Josu\xc3\xa8 19:35), rebatejada Kefar Hattin (Vila de Gra) al segle III aC. En temps dels romans s'anomenava Kfar Hittaya._NEWLINE_El 1516 va passar als otomans i el 1596 va formar part de la n\xc3\xa0hiya de Tiber\xc3\xadades, al liw\xc3\xa0 de Safad. Al comen\xc3\xa7ament del segle\xc2\xa0xx es van vendre algunes terres a fons jueus que hi van establir algunes col\xc3\xb2nies: Mitzpa el 1910 i Hittin el 1924 (rebatejada despr\xc3\xa9s Kfar Hittim). Hi va haver enfrontaments antre \xc3\xa0rabs i jueus i els \xc3\xa0rabs van atacar els establiments jueus el 1929 per\xc3\xb2 foren rebutjats per la policia brit\xc3\xa0nica. Els jueus van abandonar l'establiment d'Hittin el 1933, i el 1936 fou reconstru\xc3\xaft i rebatejat Kfar Hittim. El 1932 els palestins van decidir celebrar el dia de la vict\xc3\xb2ria d'Hattin, celebracions que es van fer el 27 d'agost com una celebraci\xc3\xb3 progressista i anticolonialista a la que van assistir gent de S\xc3\xadria, L\xc3\xadban, Transjord\xc3\xa0nia i d'arreu de Palestina. El 1948 el poble \xc3\xa0rab fou ocupat per les forces jueces i la poblaci\xc3\xb3 \xc3\xa0rab, virtualment desarmada, fou expulsada per manca d'aprovisionament i va quedar abandonat i aviat en ru\xc3\xafnes. Algunes col\xc3\xb2nies jueves es van fundar el 1949 i 1950. Els drusos, que simpatitzaven amb Israel, van rebre la cust\xc3\xb2dia de la capella i tomba de Hittin."